
Sumar: Încă de la început, creştinismul a interacţionat cu anumite elemente 
culturale care i-au asigurat o mai mare uşurinţă în predicarea şi răspândirea 
evangheliei. Creştinismul a intrat într-o lume în care religia făcea parte din 
cultură. Având ca puncte de plecare aceste elemente culturale, Mons. Roland 
Minnerath vrea să surprindă acele puncte-cheie ce pot fi folosite în evangheli- 
zarea contemporană. În primul rând, sunt scoase în evidenţă elementele creg- 
tine care au contribuit la formarea culturii occidentale. In continuare, sunt 
analizate curentele şi principiile care au înlocuit cultura creştină cu o cultură 
seculară, fenomen care a dus la necesitatea unei noi evanghelizări. În ultima 
parte, sunt aduse la lumină deficienţele acestei culturi post-moderne, între 
care amintim lipsa unei perspective de viitor şi şi neputința omului în fața 
problemei morții. 


Cuvinte cheie: cultură, evanghelizare, creştinism, civilizație creştină, încul- 
turare, postmodernism, lege naturală, om, drepturile omului 


Summary: From the beginning, Christianity has interacted with cultural ele- 
ments that have ensured a greater ease in preaching and spreading the Gospel. 
Christianity entered a world where religion was part of the culture. Taking the 
starting points the cultural elements, Mons. Roland Minnerath wants to cap- 
ture those key points that can be used in contemporary evangelization. First, 
there are highlighted the Christian elements that contributed to the formation 
of Western culture. Next, we analyze trends and principles which have repla- 
ced Christian culture with a secular culture, a phenomenon that led to the 
need for a new evangelization. In the last part, are brought to light deficiencies 
in the post-modern culture, among which the lack of future prospects and hu- 
man helplessness in the face of death problem. 

Sumar: Încă de la început, crestinismul a interacționat cu anumite ele- 
mente culturale care i-au asigurat o mai mare uşurinţă în predicarea şi 
răspândirea evangheliei. Creştinismul a intrat într-o lume în care religia 
făcea parte din cultură. Având ca puncte de plecare aceste elemente cultu- 
rale, Mons. Roland Minnerath vrea să surprindă acele puncte-cheie ce pot 
fi folosite în evanghelizarea contemporană. In primul rând, sunt scoase în 
evidență elementele creştine care au contribuit la formarea culturii occi- 
dentale. In continuare, sunt analizate curentele gi principiile care au înlo- 
cuit cultura creştină cu o cultură seculară, fenomen care a dus la necesita- 
tea unei noi evanghelizări. În ultima parte, sunt aduse la lumină deficien- 
țele acestei culturi post-moderne, între care amintim lipsa unei perspecti- 
ve de viitor şi şi neputința omului în fața problemei morții. 


Cuvinte cheie: cultură, evanghelizare, creştinism, civilizație creştină, 
înculturare, postmodernism, lege naturală, om, drepturile omului 


I. Creştinismul şi cultura occidentală 


S-ar putea afirma, cred, că creştinismul instaurează un raport cu cultu- 
ra cum nu o face nici o altă religie. El îşi dezvăluie, astfel, natura profundă. 
Creştinismul a intrat într-o lume în care religia făcea parte din cultură, în 
care cultura era religioasă, fie în iudaism, fie în diferitele forme de păgâ- 
nism antic. Astăzi, islamul sau hinduismul ne pot reaminti configurări în 
care religia şi cultura rămân strâns legate. Am putea susține că cultura 
creştină supravieţuieşte dincolo de credința personală sau colectivă care a 
generat-o. Putem constata acest lucru în toate domeniile modernităţii eu- 
ropene. Creştinismul a generat matrice culturale profund ancorate în con- 
ştientul şi în subconştientul europenilor. 

Schematizând, am putea spune că creştinismul a traversat cel puțin 
patru faze în raporturile sale cu cultura înconjurătoare: 

- De-a lungul primelor trei secole, [creştinismul] propune o credință 
care zămisleşte o contra-cultură în raport cu lumea elenistică şi romană 
(ef. Ep. către Diognet). 

- Intre secolele IV şi VI, el produce o dublă mişcare de înculturare în 
gândirea filosofică greacă şi de încreştinare a acestei culturi. 

- In Evul Mediu, el marchează întreaga cultură şi chiar instituţiile cetă- 
ţii, transformându-se astfel în civilizaţie creştină, atât în Orient, cât şi în 
Occident. 

- Procesul de secularizare a gândirii creştine, început în secolul al XIV- 
lea în Occident, se continuă până la sfârşitul secolului al XX-lea. Occiden- 
tul modern rămâne impregnat de elemente ale culturii creştine, fiind rupt 
însă de rădăcina lui dătătoare de viață, revelația. 

- De vreo douăzeci de ani ne aflăm în era postmodernă care tinde să 
şteargă orice urmă de cultură creştină, fie ea şi secularizată, şi suntem 
readuşi, am putea spune, la condiția originară. 

Cultura înglobează toate aspectele vieţii; ea dă o anumită formă vieţii. 
Cultura este mai mult decât filosofie. Ea este viziune a lumii şi raport cu 
lumea. Ea este grila de lectură a universului. O cultură nu este o realitate 
statică. Ea îşi modifică paradigmele. Întreaga cultură se sprijină pe grinzi 
de structură care o fac să dăinuie: tradiția, instituțiile publice, filosofia, 
religia. 

De-a lungul experienței propriei sale înculturări, creştinismul a făcut 
mult timp din gândirea greacă, preocupată să exploreze structura realului, 
un aliat. Cu ajutorul raţiunii este scrutat realul. Adevărul se află în lucru- 
rile pe care rațiunea le observă, fie că este vorba de Cosmos, fie de inima 
omului. Evul Mediu ne-a oferit o sinteză, niciodată depăşită, a raporturilor 
dintre rațiune şi credință, cultură umană încreştinată şi credință personală. 

Creştinismul nu este, la origini, o cultură, ci un angajament personal 
prin credință față de Cristos, trăit în Biserică. Credinţa, la rândul ei, este 
primită, trăită, elaborată şi împărtăşită într-o cultură. Credinţa purifică, 
transformă, îmbogățeşte, converteşte cultura în care ea se întrupează, fără 
a-i lua nimic din autonomia de cultură. Creştinismul a instaurat un raport 
specific între credință şi cultură, deoarece nu este doar religie. A stabilit 
deosebiri între ordinea temporală şi ordinea spirituală, între Biserică şi 
Stat, credinţă şi rațiune, care sunt trăsături ale culturii creştine. Sfinţii 
Părinţi ai Bisericii sunt martorii şi actorii înculturării creştinismului în 
cultura greacă. Evenimentul lui Cristos ne-a fost transmis în paginile 
evanghelice scrise în limba greacă. Paul este un moştenitor al culturii iu- 
daice şi al culturii greceşti. Sfinții Părinţi şi cele dintâi concilii au procla- 
mat doctrina credinței în termeni filosofiei greceşti. În acelaşi timp, au 
transformat în mod important unele concepte greceşti. Grecii nu conce- 
peau ideea de creație, mai ales ex nihilo. Filosofii din Atena l-au luat în râs 
pe Paul atunci când a vorbit despre înviere. 


A. Până în acel moment, paideia explica totul despre om şi despre Uni- 
vers. Cele patru şcoli de filozofie care se disputau cu privire la formarea 
omului grec propuneau o viziune despre lume şi un mod de viață. Cultura 
greacă îngloba discursul referitor la religie. În momentul în care părinții 
apologeți au încercat să acrediteze creştinismul în ochii reprezentanţilor 

culturii greceşti, au prezentat creştinismul ca o philosophia, un discurs de 
înțelepciune referitor la Dumnezeu, la lume şi la om şi, în acelaşi timp, un 
mod de viaţă în acord cu această înțelepciune. Ei au gândit creştinismul în 
interiorul procesului de căutare a înțelepciunii gândirii greceşti. Scopul lor 
nu era acela de a reduce demersul credinţei creştine la o categorie cultura- 
lă, ci acela de a arăta că credinţa creştină se trăieşte în interiorul unei 
culturi care caută înțelepciunea. Trebuia să se evite înțelegerea creştinis- 
mului ca o religie asemănătoare celorlalte religii ale Antichității care sunt 
părți componente ale unei culturi. Tertulian va fi primul care va admite că 
se poate explica noutatea creştină în termeni de religie, cu condiția să se 
spună că ea este vera religio, care caută adevărul cu privire la lume şi nu 
se închide într-un discurs mitic pe care rațiunea să-l respingă. 

Creştinismul a impus o nouă paradigmă obţinută din deosebirea între 
două registre ce se îmbogățesc reciproc: registrul credinței care se referă la 
Revelația Sfintei Scripturi şi registrul culturii care include bagajul concep- 
tual şi instituţiile sociale şi politice care încadrează viața oamenilor. Cre- 
dința interiorizează o viziune despre lume a cărei sursă este cuvântul lui 
Dumnezeu, cuvânt care s-a făcut trup în persoana lui Cristos, Dumnezeu 
făcut om pentru ca noi să devenim Dumnezeu împreună cu el, după fai- 
moasa formulă a sfântului Irineu. Revelația biblică este revelaţia acțiunii 
unui Dumnezeu transcendent şi unic în creaţie şi în istoria oamenilor. 
Ceea ce revelează cu privire la lucrarea sa şi la planul pe care îl înfăptuieş- 
te [în istorie] nu lasă indiferentă cultura care încearcă să înțeleagă lumea 
şi locul omului. Ea nu lasă indiferent nici domeniul raporturilor umane, 
întrucât revelează egalitatea radicală a copiilor lui Dumnezeu şi necesita- 
tea iubirii fraților pentru a fi cu adevărat om. Revelația apare ca o invitaţie 
făcută culturii de a se transforma. Ea însăşi nu este o cultură, chiar dacă 
se foloseşte de medierea culturii semite şi de experiența poporului lui Isra- 
el pentru a se face înțeleasă. În acest punct se situează dezbaterea dintre 
fundamentalism şi exegeza spirituală. Nu litera, ci Spiritul este cel care se 
face înțeles în Scriptură. Scriptura nu conține un model politic, ci propune 
criterii ale unui sistem de diferenţiere între ceea ce este al lui Dumnezeu 
şi ceea ce este al Cezarului. Astfel, credința va continua să supraviețuiască 
chiar dincolo de diferitele culturi pe care le-a îmbogăţit, dar care, mai apoi, 
s-au stins. 

Creştinismul a îmbogăţit cultura occidentală vreme de secole. La sfârşi- 
tul Antichității şi în primele secole ale Evului Mediu, [omul] se năştea 
creştin (Botezul fiindu-i [acordat] în mod automat), Biblia era citită ca o 
lectură care conţinea întreaga cunoaştere, chiar şi cea cosmologică, morala 
învățată era cea conținută în Scriptură. O reîntoarcere la distincţia funda- 
mentală dintre credință şi cultură s-a petrecut o dată cu teologia discursivă 

care a reaşezat rațiunea în ipostaza de a pune întrebări credinței şi care 
cere răspunsuri satisfăcătoare pentru rațiune. Sfântul Toma de Aquino a 
repus lucrurile în ordine. Credinţa şi Scriptura au rolul de a ilumina rați- 
unea. Demersul de credință presupune existența unui ordin natural. Etica 
este mai întâi înscrisă în natură, pe care credinţa o luminează. Organiza- 
rea cetății pământeşti este lăsată în responsabilitatea rațiunii. Ea va fi în- 
totdeauna imperfectă, întrucât este prin natura sa trecătoare. Astfel, creş- 
tinismul descoperă inspirația sa fundamentală: să convertească culturile 
fără să se atingă de autonomia căutării umane a ceea este adevărat şi drept. 
Prin urmare, demersul credinței trebuie să-şi afle locul în sânul unei cul- 
turi, dar nu o desființează, nu o înlocuieşte. 


B. Creştinismul oferă culturii occidentale două paradigme de care ea 
este pe punctul să se debaraseze. Prima, prezentă deja în gândirea greacă, 
este ideea unui ordin natural; cea de-a doua este categoria biblică a escato- 
logiei. Aceste două paradigme, care fac corp comun cu revelația, sunt şi 
paradigme culturale pe care s-au grefat concepţiile noastre despre om, des- 
pre societate, despre cunoaştere. 

1. Creştinismul a găsit în gândirea greacă un aliat, pe deplin evanghelic, 
în ideea de lege naturală. Aceasta este dinamismul înscris în fiecare om, 
dinamism care-l conduce la împlinire. Împrumutată din gândirea păgână, 
viziunea unei ordini naturale era susceptibilă de a fi percepută ca ordine a 
creației. Preocuparea pentru împlinire, înscrisă în natura umană, şi totuşi 
incapabilă de a şi-o procura prin forțele proprii, putea să dobândească din 
partea harului răspunsul sperat. În această viziune, omul creat de Dumne- 
zeu se situează în culmea creației, pe care Dumnezeu i-o încredințează ca 
el să o gestioneze ca un administrator ce trebuie să-i dea cont. Lumea este 
o mare carte deschisă în care se realizează un legământ între Dumnezeu şi 
om. Această lume este făcută pentru oameni. Lor le revine [sarcina] de a-şi 
stabili raporturile în aşa fel încât fiecare să poată participa la punerea sa 
în valoare. Acest scop pe care trebuie să-l urmeze societatea umană este 
binele comun. 

2. Cea de-a doua paradigmă este escatologia. Omul se află întotdeauna 
pe calea împlinirii. Lumea, creaţia se află pe calea împlinirii, o împlinire 
situată dincolo de istorie. A tinde către această împlinire reprezintă noble- 
tea vocației umane. Tensiunea (năzuința) către o altă lume a marcat cultu- 
ra Antichității târzii şi a Evului Mediu. Cunoaşterea noastră este parțială, 
afectele noastre sunt condiționate, libertatea noastră nu este absolută, în 
funcție întotdeauna de adevărul a ceea ce noi suntem. Adevărul precede 
întotdeauna căutarea care ne atrage către el [către adevăr]. 

De aici rezultă că conceptele-cheie ale culturii occidentale — persoana, 
binele comun, legea naturală - nu pot fi înțelese decât în perspectiva ten- 
siunii către o alteritate, către un Altul, către împlinire. Omul este trup, 
suflet şi spirit în devenire de umanizare. Societatea se află pe cale, către 
valorile care o fondează: libertatea, dreptatea, adevărul, solidaritatea. Îm- 
plinirea este întotdeauna înaintea noastră. 

Ce se întâmplă cu modernitatea? Începând cu secolul al XIV-lea, cultura 
filosofică s-a îndepărtat de sursa dătătoare de viață a Revelaţiei. Mai întâi, 
îndoindu-se de posibilitatea de a cunoaşte realul. Şi mai apoi, disociind 
cunoaşterile rezultate din observarea naturii de perspectiva sensului pe 
care i-o oferea viziunea teleologică a Bibliei. 


II. Modernitatea, versiunea seculară a eticii creştine 


Procesul de secularizare, care se întăreşte o dată cu secolul al XVII-lea, 
se îndreaptă către o secularizare a rațiunii, care nu mai este participare la 
Logosul divin, şi a concepției creştine despre istorie, separându-le de pro- 
pria sursă. Modernitatea propune o cultură non-religioasă, cu un orizont 
terestru, material. Sfârşitul creştinătăţii, ca fenomen de civilizare, lasă lo- 
cul unei civilizaţii a coexistenței mai multor viziuni asupra lumii şi asupra 
omului. Cultura occidentală modernă rămâne totuşi profund marcată de 
arhetipurile culturale ale creştinismului, rupte însă de dimensiunea lor 
escatologică şi transcendentă. Marile ideologii ale secolelor al XIX-lea şi al 
XX-lea erau ideologii în care progresul ştiinţific şi utopia unei societăţi 
perfecte înlocuiau tensiunea către împărăţia lui Dumnezeu. 


A. Legea naturală este dinamismul prezent în ființa umană care duce 
către împlinirea lui. Acceptată în creştinism de către Toma de Aquino şi 
Suarez, ea este contestată de către Grotius, Hume, Hobbes, Locke, Ro- 
usseau. Prima etapă este depăşită de Grotius, care separă legea naturală 
de legea veşnică (etsi Deus non daretur). Urmează o a doua etapă care se 
desfăşoară în doi timpi: 

- mai întâi, legea naturală este înlocuită de o lege de natură civilizată 
(Hobbes); 

- apoi se afirmă că nu este posibil să cunoşti în mod obiectiv realul 
(Kant) şi cauzele sale (Hume). Prima consecinţă, la nivelul instituțiilor 
cetăţii, este că fundamentul ultim al legii nu mai este în legea veşnică, ci în 
popor, adică în fluctuațiile de opinie şi în răspunsurile sondajelor. 

Am pornit de la sfântul Toma, pentru care legea naturală „este o ordo- 
nare a rațiunii în vederea binelui comun” (I:-Il:*, 90, 4). Modernitatea a 
afirmat ulterior autonomia subiectului în raport cu oricare determinare de 

natură. Norma acțiunii comune este voința indivizilor, şi nu binele înscris 
în propria lor natură. Pentru Hobbes, dreptul nu mai este finalizat de 
atracţia binelui, ci de teama de aproapele (homo homini lupus). Astfel se 
întăreşte o concepție individualistă a persoanei umane în căutarea propri- 
ilor interese, într-o societate liberală care îl încurajează în acest sens. 
Locke justifică dreptul de proprietate ca pe un mijloc de a se apăra de ceilalți 
şi de comunitate. În sfârşit, Rousseau consideră că omul este bun din na- 
tură, în starea sa de dinaintea [vieţii în] societate. Libertatea lui este indi- 
vidualistă. Interesul general, echilibru al intereselor particulare, înlocuieş- 
te binele comun. Ruptura dintre binele personal şi binele comun face ca cel 
dintâi să devieze către individualism, iar cel de-al doilea către colectivism. 

B. Modernitatea a aşezat în centrul atenţiei sale omul în această lume, 
şi nu împlinirea lui în Dumnezeu. Se poate vorbi de pseudomorfoză, ter- 
men pe care istoricii religiilor l-au aplicat religiozității păgâne din secolul 
al II-lea. În vederea unei mântuiri sunt păstrate forme vechi de pietate, 
forme care însă poartă în ele nelinişti religioase inedite. Astfel, arhetipuri 
ale gândirii creştine sunt supuse noilor paradigme ale modernităţii indivi- 
dualiste şi idealiste. Printre ele, istoricul Rene Rémond? aminteşte: per- 
soana şi demnitatea sa, universalitatea, laicitatea, autonomia rațiunii şi a 
ştiinţei. Mai pot fi menţionate şi remarcile unui filosof agnostic francez, 
Luc Ferry?. E suficient să cităm valorile Uniunii Europene enumerate în 
defunctul proiect al Constituţiei europene, la articolul 2 al primei părți: 
„Uniunea este fondată pe valorile respectului demnității umane, libertății, 
democraţiei, egalității, statului de drept, precum şi ale drepturilor omului, 
inclusiv ale drepturilor persoanelor ce aparțin minorităţilor. Aceste valori 
sunt comune statelor membre într-o societate caracterizată de pluralism, 
nediscriminare, toleranță, dreptate, solidaritate şi egalitatea dintre femei 
şi bărbaţi”. Toate aceste valori provin din rădăcinile creştine ale Europei. 

Se impune să recunoaştem că modernitatea putea dialoga cu creştinis- 
mul întrucât erau afişate (enunțate) şi de-o parte şi de alta, cel puţin for- 
mal, concepte şi valori comune. Ceea ce trebuia precizat era sensul pe care 
îl avea pentru unii şi pentru ceilalți. Cea mai bună ilustrare este constitu- 
ţia Gaudium et Spes a Conciliului al II-lea din Vatican sau apărarea drep- 
turilor omului formulată de Sfântul Scaun. Declaraţia universală a drep- 
turilor omului din 1948, expresia cea mai completă a modernității occiden- 
tale, putea fi obiectul unei receptări şi al unei explicitări atât creştine, cât 
şi laice. Astăzi, în instanţele internaționale se întâmplă ca Sfântul Scaun 


2 Ren6 REMOND, ed., Les grandes inventions du christianisme, Bayard, 1999. 
3 Luc FERRY — Lucien JERFAGNON, La tentation du christianisme, Grasset, 2009. 

să fie singurul care să invoce Declaraţia pentru a apăra căsătoria dintre un 
bărbat şi o femeie, dreptul la viață. 


III. Postmodernitatea şi ocazii de evanghelizare 


Ne-am obişnuit să spunem că schimbarea de paradigmă care ne-a intro- 
dus în postmodernitate trebuie situată în jurul anilor 1990. Aceasta coin- 
cidea cu căderea Zidului Berlinului, globalizarea, triumful economiei libe- 
rale de piață, sfârşitul utopiilor şi miturilor globale. Modernitatea intenți- 
ona să federalizeze popoarele în jurul ştiinţei şi al progresului. Postmoder- 
nitatea, în schimb, federalizează popoarele în jurul respingerii oricărui 
adevăr valabil pentru toți, devenind o nouă viziune globală temătoare de 
lume. Postmodernitatea ne aşază în fața unei noi antropologii şi a unui 
nou tip de legătură socială. Legătura socială nu mai este un proiect comun, 
o tensiune încrezătoare către un viitor, fie el şi intramundan. Societatea se 
destramă pe măsură ce fiecare grup îşi revendică recunoaşterea propriilor 
sale valori şi moduri de viață. Percepția timpului se reduce la moment, de 
care trebuie să te bucuri. Trecutul este respins, viitorul este de nedesci- 
frat. Moartea este ocultată (ascunsă). 

Instalarea postmodernității coincide, conform țărilor noastre europene, 
cu sfârşitul transmiterii credinței în familiile catolice. Bisericii i se cere să 
revină la timpul în care trebuia să înfăptuiască o nouă evanghelizare la 
bază, în rândul botezaţilor care nu cred şi al tuturor celorlalți. 

Postmodernismul este animat din plin de către ONG-uri, ONU şi cele- 
lalte organizaţii internaţionale. Promovând agnosticismul religios, relati- 
vismul moral şi juridic, el se vrea o meta-cultură superioară religiilor, cu 
pretenția de a se erija în etică universală. Cultura postmodernă se situează 
la antipozii gândirii creştine, drept care Benedict al XVI-lea, în Caritas in 
veritate, 9, ne reaminteşte că „fidelitatea față de om impune fidelitatea față 
de adevăr, care, singur, este garanţia libertăţii (In 8,32) şi posibilitatea 
unei dezvoltări integrale”. 


A. O nouă etică universală eliberată de legea naturală. Postmo- 
dernitatea se îndoieşte de capacitatea rațiunii de a cunoaşte realul şi bine- 
le, ducând astfel la bun sfârşit programul modernităţii. Ea exaltă libidoul, 
arbitrariul individual, respinge autoritatea, se îndreaptă în derivă către 
irațional. Ea este proprie occidentalilor dezamăgiți de Occident. Există au- 
tori responsabili de distrugerea (Derida) opozițiilor binare: bine - rău, ade- 
văr - minciună, trup - suflet, bărbat - femeie, tradiție - progres, hetero - 
homo... etc., care nu ar fi altceva decât produse instabile ale culturii. Indi- 
vidul alege totul în mod cu totul arbitrar. Nu mai există nici o identitate 

naturală care să fie nevoie a fi integrată. Valoarea socială supremă este 
„toleranța” care constă în a accepta orice. De fapt, se dezvoltă o nouă ide- 
ologie a intoleranţei față de ce nu este „tolerant”. Ceea ce se numea adevăr 
nu ar fi decât un mit regulator. Dictatura relativismului cere să fie negată 
orice normă obiectivă a sensului şi a moralității. Este „sfârşitul marilor 
mituri” şi triumful diversității culturale. 


B. „Valorile” permisive şi ONU. Anumite curente de gândire recla- 
mă în mod violent ieşirea din viziunea iudeo-creştină a omului. Postmo- 
dernitatea începe cu revoluţia feministă şi sexuală (Margaret Sanger, 
Alfred Kinsey, Herbert Marcuse). Mişcarea Libertatea de a alege (Simone 
de Beauvoir) consideră că femeia nu se naşte femeie, ci ea devine femeie, şi 
ia în batjocură femeia pasivă care „sfârşeşte ca soție şi mamă”. Kinsey 
promovează legitimitatea tuturor actelor sexuale şi Marcuse spune că ci- 
neva devine el însuşi prin satisfacerea tuturor pulsiunilor. Libertatea in- 
stinctuală este suprema valoare. 

Locurile unde se elaborează aceste schimbări sunt prin excelență in- 
stanțele internaționale, ONU, Consiliul Europei, Uniunea Europeană, in- 
fluențate de activitatea lobby-urilor. Pentru a măsura schimbările de para- 
digmă, ar fi suficient să se ia în considerare evoluția marilor convenții in- 
ternaţionale referitoare la viață, la persoană, la căsătorie, la gen. 

Conferința ONU de la Cairo (1994) cu privire la populaţie propune o 
abordare holisticăt. Ea promovează libertatea de a alege a individului şi 
introduce vocabularul care se va impune de aici înainte, cel de „sănătate 
reproductivă” şi „dreptul reproductiv” sub presiunea lobby-ului planning- 
ului familial. Astfel îşi fac apariţia conceptele de: 

- „sănătate reproductivă”, care include libertatea de a alege avortul, 
fecundarea in vitro, libertinajul, opunându-se valorilor şi tradiţiilor fonda- 
te pe religie. 

- „sănătate sexuală”, versiune ideologică promovată de către OMS, un 
concept holistic al satisfacției, fără risc, care să includă fizicul şi mentalul, 
unde noțiunea de plăcere este centrală. 

- „etica consimțământului”, termen care îşi propune să înlocuiască no- 
țiunea de datorie şi care justifică din punct de vedere moral toate actele 
pentru care o majoritate s-a pronunțat. 

Conferința ONU de la Pekin (1995) cu privire la femeie dă o nouă defi- 
niție a „genului”, care reflectă o nouă antropologie potrivit căreia nu există 
diferență biologică, ci construcţii sociale, religioase. Fiecare individ îşi ale- 
ge rolul social şi comportamentul sexual. 


4 Holismul — 1. Teorie potrivit căreia omul este un tot indivizibil care nu poate fi explicat 
prin diferitele sale componente (fizice, psihologice, psihice) considerate în mod separat; 2. 
Sistem de explicare globală. (nota trad.). 

C. Deja în raportul cu modernitatea, un anumit discurs creştin nu mai 
ştia de suflet. Scopul era acela de a fi în ton cu modernitatea, de a se alinia, 
de a o sprijini şi de a avea propria contribuţie. Rezultatul este sfârşitul 
discursului creştin. Contextul cultural al Europei nu mai este acela al mo- 
dernităţii încă impregnat de arhetipurile creştine. Acum se pune problema 
înlăturării fundamentelor viziunii creştine referitoare la om şi la lume, 
într-o societate care le ignoră. 

O nouă religiozitate se instalează, de tip New Age. Acolo toate referințe- 
le creştine au dispărut. Omul nu mai este culmea unei creaţii voite de un 
Dumnezeu al iubirii. El este un element oarecare al Universului, el însuşi 
divinizat. Deep ecology consideră că oamenii nu au mai multă valoare decât 
alte specii care trăiesc în ecosistem. În timp ce modernitatea îi înscria încă 
pe oameni într-o viziune a timpului, a timpului acestei lumi, postmoderni- 
tatea nu mai locuieşte în timp, ci în spațiu. Ea divinizează Pământul pe 
care devastările succesive l-au făcut vulnerabil. Orice viață este subordo- 
nată, aşadar, sănătăţii planetei Pământ. Cei mai mari prădători fiind oa- 
menii, trebuie să li se reducă numărul şi să li se ceară să se încline în fața 
exigențelor acestei noi divinități. Această ideologie acuză iudeo-creştinis- 
mul de a fi responsabil de devastarea planetei, potrivit unei înțelegeri ero- 
nate a cuvintelor „umpleți pământul şi supuneţi-l” (Gen 1,28). 

Părinţii Bisericii au evanghelizat cultura greacă modificând-o din inte- 
rior. Sarcina le-a fost uşurată de faptul că această cultură căuta adevărul 
şi credea că el există. Trebuia căutat. Astăzi, sarcina este diferită, mai com- 
plexă. Noi nu mai putem spera să evanghelizăm valori acceptate de toţi, ci 
trebuie să promovăm o altă viziune despre om şi despre societate. Nu este 
vorba doar de a convinge ca în retorica antică, ci de a rezista culturii prêt- 
a-porter ideologice, puterii zdrobitoare a mass-media, seducţiei pseudo-evi- 
dențelor. 

Deja de mai multe decenii noi explicăm ce este legea naturală şi care 
sunt premisele antropologice ale viziunii noastre referitor la persoana 
umană şi la binele comun. Receptarea discursului nostru este slabă. Accen- 
tul efortului nostru trebuie să cadă pe afirmarea fundamentelor culturii 
umane. Am ieşit din perioada autocriticii noastre şi a propriului nostru 
scepticism cu privire la pertinența poziţiei catolice, care nu este alta decât 
vestirea evangheliei ce ne purifică fără încetare, aducându-ne din nou la 
Cristos. 

Nu e cazul să aşteptăm o răsturnare a tendinței pe termen scurt. Proce- 
durile noastre democratice, care au făcut din valoarea democraţiei matri- 
cea relativismului, nu au mijloacele de a regăsi calea consensului în jurul 
legii naturale. Cybercultura blogurilor, unde toate opiniile sunt situate pe 
acelaşi plan, este reticentă față de un cuvânt public care face apel în mod 

eficient la valori comune. Pe scurt, este inutil să ne plasăm pe acelaşi teren 
cu postmodernitatea. Întrucât acest teren nu există. Cuvintele sunt pline 
de capcane şi cea mai mică tentativă a Bisericii de a corecta tirul este con- 
tracarat cu virulență. Să porți un dialog, da, însă nu în condițiile care ne 
sunt impuse. Noi dialogăm cu cei care se mai preocupă să caute adevărul. 
Cu cei care afirmă că nu există adevăr, dialogul se încheie imediat. 

Cultura care se defineşte prin demolarea moştenirii iudeo-creştine poa- 
te ea oare oferi un cadru pentru dialog? Nu mai poate fi vorba de a reflecta 
asupra propunerilor postmodernității, ci de a-i denunța insuficienţele in- 
trinseci. Dacă modernitatea mai propunea un echivalent al propriilor sale 
valori, postmodernitatea nu lasă nici un dubiu cu privire la proiectul său. 
Şi aceasta, pentru că postmoderniştii nu acceptă să dialogheze cu noi. Pen- 
tru ei cauza este clară. Noi suntem supraviețuitorii arhaici ai intoleranței 
şi ai represiunii. 

Am văzut că creştinismul şi cultura se îmbogăţesc reciproc. Întruparea 
îşi înfăptuieşte puterea transformatoare în inima oamenilor şi deci în ţesu- 
tul cultural căruia îi aparțin. Acest schimb a generat cultura creştină care 
şi-a lăsat amprenta până în modernitatea occidentală, chiar în momentul 
în care ea pretindea că se îndepărtează de sursa ei. Trebuie să ne întrebăm 
în ce fel Evanghelia mântuirii poate fi primită şi întrupată în cultura post- 
modernă aşa cum noi o înțelegem ca ideal-tip, ştiind că ea se declină cu o 
infinitate de nuanţe de la un grup de europeni la altul. Părinţii Bisericii 
percepuseră cultura greacă ca praeparatio evangelica. Am putea noi oare 
discerne câteva pietre de aşteptare a mântuirii în cultura contemporană 
mondializată? Aceasta va fi munca anilor viitori. Căutarea pietrelor de aş- 
teptare este indispensabilă pentru a înrădăcina revelaţia creştină în realul 
uman. Diferenţa față de Antichitate este abisală, întrucât ne aflăm în fața 
demolării a ceea ce cultura creştină a produs, în timp ce Antichitatea se 
afla în căutarea acelui Dumnezeu necunoscut pe care sfântul Paul l-a ves- 
tit atenienilor. Căutarea pietrelor de aşteptare trebuie să se facă de-a lun- 
gul celor două registre pe care creştinismul şi-a manifestat întotdeauna 
fecunditatea culturală: antropologia şi viziunea timpului. 

a) Gândirea filosofică contemporană, aflată la limita nihilismului, mani- 
festă o neputinţă totală în fața problemei morții. Individul acestei ordini 
nu mai este o persoană cu un suflet. Lipsa este de natură antropologică. Ea 
maschează această neputinţă cu ajutorul unor compensaţii derizorii. Nu 
moartea îi tulbură pe contemporanii noştri, ci pierderea unei ființe dragi îi 
pune în fața marilor întrebări cu privire la sensul vieţii. Pentru a evanghe- 
liza individul postmodern, trebuie să ne legăm de ceea ce el resimte, în 
emoţiile sale profunde, mai mult decât de o apologetică riguros structurată. 


EVANGHELIZAREA ŞI POSTMODERNITATEA 37 


b) În spatele tuturor blocajelor în construcția europeană şi în globaliza- 
re se află absența unei perspective de viitor. Reacții de teamă favorizează 
încrâncenarea culturilor fundamentaliste şi exclusiviste la persoane care 
caută repere şi identitate, tentate să se replieze într-un trecut idealizat. 
Acestui fenomen de restrângere a orizontului de sens, creştinii, în calitate 
de comunitate credincioasă, trebuie să-i răspundă printr-un stil de viață 
care să exprime credinţa în viața cea nouă şi veşnică. 

Ucenicii lui Cristos, indiferent de confesiune, trebuie să facă să strălu- 
cească o altă viziune despre om şi despre societatea umană în fața unei 
culturi mediatice, individualiste, emoționale, nihiliste şi înşelate. Ei o vor 
face nu atât încercând să reproducă tipul de înculturare care a cunoscut 
succesul în trecut, ci, mai ales, dezvoltând o cultură alternativă, dătătoare 
a unui nou tonus, care pune în lumină o altă concepţie despre om, despre 
viaţă, despre raportul cu ordinul temporal. 

